Diari Oficial de la Generalitat Valenciana


Sumari del DOGV 4744, del 03-05-2004 (2004/3889)

ORDE de 6 d'abril de 2004, del conseller de Justícia i Administracions Públiques per la qual es convoquen dos beques per a la realització de pràctiques professionals a la Secretaria Autonòmica de Administracions Públiques, Direcció General d'Administració Autonòmica, en matèria de gestió de qualitat dels servicis públics.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4744

Data del DOGV
:   03-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/3889


Data del document
:   06-04-2004

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

 Descriptors 

:   * enginyer
    * ajuda pública
    * suport econòmic
    * assignació per estudis

ORDE de 6 d'abril de 2004, del conseller de Justícia i Administracions Públiques per la qual es convoquen dos beques per a la realització de pràctiques professionals a la Secretaria Autonòmica de Administracions Públiques, Direcció General d'Administració Autonòmica, en matèria de gestió de qualitat dels servicis públics. [2004/E3889]
  
La Conselleria de Justícia i Administracions Públiques té atribuïdes, entre altres, les competències per a l'execució d'activitats que redunden en una millora de la qualitat dels servicis que l'administració autonòmica presta als ciutadans de la nostra comunitat, mitjançant la implantació d'una cultura corporativa d'excel·lència en la gestió dels servicis públics.
  
Igualment, planifica, promou, desenvolupa o gestiona, si és procedent, projectes de modernització que tenen per finalitat la modernització de l'administració autonòmica que, generalment, atés el caràcter horitzontal que té, abasten un espectre ampli dels àmbits administratius.
  
Totes estes tasques són assignades a la Direcció General d'Administració Autonòmica i són desenvolupades amb els recursos propis d'este centre directiu.
  
Ara bé, la realització d'estes activitats pot oferir també una oportunitat formativa afegida quan s'acaben els estudis cursats per a obtindre una llicenciatura, atés que els llicenciats poden disposar d'un valuós instrument per a complementar els coneixements teòrics adquirits en les seues carreres i enriquir-los mitjançant la col·laboració amb els professionals de l'administració, dels quals poden aprendre no només nous coneixements teòrics, sinó també la manera de dur-los a la pràctica a través de la participació en les tasques que realitzen dits professionals.
  
Amb esta activitat, a més, l'administració evidència la seua implicació en la societat on actua i seguix les pautes de gestió excel·lent que establixen els models de gestió de qualitat i, en concret, el Model d'Excel·lència de l'EFQM, aplicat per la Generalitat Valenciana. És per això, que es posa en acció esta mesura de suport a la formació, a través d'una oferta que permet la participació en la gestió d'activitats, alhora que és un instrument molt qualificat d'aprenentatge de conceptes i tècniques de treball especialitzats.
  
Per les susdites raons, la Direcció General d'Administració Autonòmica, ha promogut la convocatòria de dos beques per a la realització de pràctiques professionals en matèria de gestió de qualitat, les quals es realitzaran en l'Àrea de Modernització, Gestió de Qualitat i Inspecció de Servicis, departament que té encomanades estes competències.
  
En conseqüència, fent ús de les facultats que em conferix el Decret 108/1992, de 6 de juliol, del Govern Valencià, pel qual es regula la concessió de beques, i el Decret 113/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Justícia i Administracions Públiques, i els seus concordants de la Llei de Govern Valencià i Llei d'Hisenda Pública de la Generalitat Valenciana,
  
ORDENE
  
Primer
  
Procedir a la convocatòria pública de dos beques per a la realització de pràctiques professionals en matèria de gestió de qualitat dels servicis públics en la Direcció General d'Administració Autonòmica, Àrea de Modernització, Gestió de Qualitat i Inspecció de Servicis.
  
Segon
  
Aprovar les bases per les quals s'ha de regir la present convocatòria, que figuren unides a la present orde.
  
Tercer
  
L'import total de les beques serà finançat a càrrec de la línia T4218000 del programa 121.10, capítol IV del pressupost de la Generalitat Valenciana per a l'any 2004, i per aquella que, si s'escau, siga l'equivalent per a l'any 2005, per una quantia màxima de 19.000 euros, amb el desglossament per anualitats següent:
  
Any 2004 = 11.400 e.
  
Any 2005 = 7.600 e.
  
Quart. Contra la present orde, que posa fi a la via administrativa, es podran interposar els recursos següents:
  
A) Recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la publicació, de conformitat amb el que establix l'article 10.1.a) de la Llei 29/1998, de 13 de juliol, Reguladora de la Jurisdicció Contenciosa Administrativa.
  
B) Potestativament, recurs de reposició davant de l'òrgan que ha dictat este acte, en el termini d'un mes comptat a partir de l'endemà a la publicació, de conformitat amb el que preveuen els articles 116 i 117 de la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú.
  
Tot això, sense perjuí que les persones interessades puguen utilitzar qualsevol altra via que consideren oportuna en defensa dels seus drets.
  
València, 6 d'abril de 2004
  
El conseller de Justícia i Administracions Públiques,
  
VÍCTOR CAMPOS GUINOT
  
ANNEX
  
Bases de la convocatòria
  
Primera. Objecte
  
L'objecte de la present convocatòria és la concessió de beques en matèria de gestió de qualitat dels servicis públics en la Direcció General d'Administració Autonòmica, de la Secretaria Autonòmica d'Administracions Públiques, Conselleria de Justícia i Administracions Públiques.
  
Segona. Nombre i destinació de les beques
  
Les beques seran un total de dos i versaran sobre matèries relacionades amb la gestió de la qualitat dels servicis públics, projectes de millora, tècniques i instruments per a la millora de la qualitat i, en general, es relacionaran amb les activitats que promouen i recolzen la millora contínua dels servicis públics.
  
Les activitats corresponents a les beques es realitzaran a l'Àrea Modernització, Gestió de Qualitat i Inspecció de Servicis.
  
Tercera. Duració de les beques
  
El període de gaudi de les beques serà de deu mesos i hom preveu l'inici l'1 de juliol de 2004 i l'acabament el 30 d'abril de 2005.
  
Quarta. Dotació i pagament de les beques
  
Cadascuna de les beques està dotada amb 950 euros bruts mensuals, els quals seran pagats a càrrec de la línia T4218000 del programa 121.10 capítol IV, del pressupost de la Generalitat Valenciana per a l'any 2004.
  
L'abonament dels mesos corresponents a l'exercici pressupostari de l'any 2005 quedarà condicionat al fet que hi haja consignació econòmica per a este concepte en l'esmentat exercici.
  
L'import de les beques s'abonarà mensualment, amb el certificat previ de la Direcció General d'Administració Autonòmica.
  
Cinquena. Requisits dels sol·licitants
  
Podran optar a la concessió d'estes beques els qui reunisquen els requisits següents:
  
- Enginyer industrial de l'especialitat de qualitat, titulats superiors en carreres amb especialitat en qualitat o titulars superiors amb coneixements o formació en qualitat dels servicis públics.
  
Sisena. Formalització de les sol·licituds
  
Les sol·licituds per a la concessió de les beques regulades en la present resolució, podran presentar-se: en el Registre General de la Conselleria de Justícia i Administracions Públiques, situat al carrer Miquelet número 5, de València, en el Registre de les Direccions Territorials: Alacant, avinduda del Doctor Gadea número 10, 2n., Castelló, al carrer Major número 78, o en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú, segons el model detallat en l'annex I, el qual estarà a disposició de les persones interessades en els registres de la citada conselleria.
  
Juntament amb la sol·licitud, hauran de presentar documentació següent:
  
- Fotocòpia compulsada del DNI.
  
- Fotocòpia compulsada del títol acadèmic acreditatiu dels requisits exigits en la base segona i del expedient acadèmic corresponent.
  
- Currículum, del qual formaran part les dades personals, domicili habitual, data de naixement, telèfon, experiència professional i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, etc.
  
- Declaració responsable d'estar al corrent de les obligacions tributàries i de seguretat social, la qual haurà de ser substituïda pels certificats actualitzats corresponents en el cas de resultar beneficiaris d'una beca, de conformitat amb el que disposa l'Orde de 30 de maig de 1996, de la Conselleria d'Economia, Hisenda i Ocupació, segons el model que es detalla a l'annex II.
  
En el cas que els documents exigits que han d'acompanyar a la sol·licitud de concessió de beques, ja estiguen en poder de qualsevol òrgan de l'administració actuant, la persona sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir de la persona sol·licitant la seua presentació o, si s'escau, l'acreditació per altres mitjans dels requisits a què es referix el document.
  
Setena. Termini de presentació de les sol·licituds
  
1. El termini de presentació de les sol·licituds serà de 15 dies hàbils, comptats a partir de l'endemà a la publicació d'esta convocatòria en el Diari Oficial de la Generalitat Valenciana.
  
2. Les persones sol·licitants hauran de reunir els requisits i les condicions de la present convocatòria al final del termini de presentació d'instàncies.
  
Vuitena. Selecció
  
Per a l'examen de les sol·licituds de beques es constituirà una comissió avaluadora integrada pels membres següents:
  
President: el cap d'Àrea de Modernització, Gestió de Qualitat i Inspecció de Servicis.
  
Vocals: dos tècnics de la citada àrea, designats pel cap d'Àrea, un dels quals actuarà com a secretari.
  
La comissió avaluadora adaptarà el seu funcionament a allò que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La selecció dels becaris vindrà donada per la puntuació obtinguda en el barem, la qual consta dels conceptes següents:
  
- Titulació acadèmica: fins a 3 punts. Podrà incrementar-se la valoració fins a 2 punts més si s'acredita formació específica en matèria de qualitat com a part integrant dels estudis acadèmics de la carrera.
  
- Coneixements addicionals en les matèries pròpies de la beca, acreditats mitjançant cursos, experiències laborals, etc.: fins a 4 punts.
  
- Coneixements de procediments administratius de l'administració autonòmica: fins a 1 punt.
  
- Coneixements de valencià: fins a 1 punt.
  
- Coneixements d'altres idiomes: fins a 1 punt.
  
La comissió avaluadora es reunirà dins dels deu dies següents a l'acabament del termini de presentació de sol·licituds i podrà convocar, si ho estima oportú, tots aquells candidats que complisquen els requisits exigits en la present convocatòria, per tal de comprovar, a través d'una entrevista, aquells extrems referents als mèrits adduïts i l'adequació a les activitats a exercir que s'estimen d'interés.
  
La puntuació global de l'entrevista serà de 0 a 6 punts.
  
La puntuació total dels sol·licitants de les beques, serà la suma de les puntuacions obtingudes en el barem i en l'entrevista, en el cas que es realitzara.
  
La comissió elaborarà una proposta de concessió de beques, dins del mes següent des de l'acabament del termini de presentació de sol·licituds, la qual contindrà la relació de beneficiaris i una borsa de reserva, per si es produïra alguna vacant.
  
Novena. Concessió de beques
  
Les beques seran adjudicades per Resolució de la Direcció General d'Administració Autonòmica, a la vista de la proposta de la comissió avaluadora, en el termini màxim de tres mesos, comptats a partir de l'endemà al de la publicació de la present convocatòria en el Diari Oficial de la Generalitat Valenciana.
  
La resolució de concessió es publicarà en el mateix termini, en el Diari Oficial de la Generalitat Valenciana, acte que, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, produirà els efectes de notificació a les persones interessades.
  
A la relació de beneficiaris de les beques s'acompanyarà la borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període de gaudi.
  
La no resolució adjudicativa dins del termini establit anteriorment, produirà l'efecte de la desestimació presumpta de les sol·licituds presentades, en els termes previstos per l'article 44 de la llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
La Direcció General d'Administració Autonòmica, es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
Deu. Drets, obligacions, tutoria i incidències dels becaris
  
El gaudi de les beques serà incompatible amb qualsevol altra beca o ajuda semblant, i també amb l'exercici d'una activitat laboral fixa que impedisca complir les obligacions com a becari.
  
La infracció d'esta regla deixarà sense efecte, amb l'audiència prèvia de la persona interessada, la beca adjudicada. La condició de becari no generarà en cap moment cap relació laboral amb la Generalitat Valenciana.
  
En el cas que es tinga prèviament la condició d'empleat de la Generalitat Valenciana, es quedarà en la situació administrativa que corresponga en virtut de la normativa vigent de la Funció Pública.
  
La condició d'integrant de la borsa de reserva de becaris no generarà en cap moment relació laboral amb la Generalitat Valenciana, ni compromís d'accedir en qualsevol moment a la condició de becari.
  
Els becaris hauran de presentar la documentació adequada que acredite el compliment de les seues obligacions tributàries i amb la Seguretat Social, i també de disposar de cobertura sanitària.
  
La direcció de l'Àrea de Modernització, Gestió de Qualitat i Inspecció de Servicis ordenarà les activitats i establirà la dedicació i torns dels becaris d'acord amb els criteris i mitjans disponibles en les àrees on s'exercisca l'activitat, amb una dedicació total de 35 hores setmanals.
  
Si els becaris, com a conseqüència del desplegament de les tasques que han de dur a terme, incorregueren en despeses d'inscripció i assistència a cursos, conferències, seminaris, etc., o de desplaçament, pernoctació i restauració, estos els seran rescabalats en els mateixos termes que, com a la resta del personal de la Generalitat Valenciana, adscrits funcionalment al servici d'esta, establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, i la resta de legislació aplicable.
  
Dita normativa es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'administració.
  
Finalitzat el gaudi de la beca, i amb l'informe previ informe d'assistència, aprofitament i aptitud, s'estendrà el certificat corresponent.
  
La Direcció General d'Administració Autonòmica resoldrà les qüestions que es produïsquen durant el període de gaudi de les beques i podrà deixar-les sense efecte, amb l'audiència prèvia de la persona interessada, en el cas d'incompliment de les obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.